नारायणीयम्/दशकम् ६६
उपयातानां सुदृशां कुसुमायुधबाणपातविवशानाम् ।		
अभिवाञ्छितं विधातुं कृतमतिरपि ता जगाथ वाममिव ॥ ६६१	॥	
गगनगतं मुनिनिवहं श्रावयितुं जगिथ कुलवधूधर्मम् ।		
धर्म्यं खलु ते वचनं कर्म तु नो निर्मलस्य विश्वास्यम् ॥ ६६२	॥	
आकर्ण्य ते प्रतीपां वाणीमेणीदृशः परं दीनाः ।		
मा मा करुणासिन्धो परित्यजेत्यतिचिरं विलेपुस्ताः ॥ ६६३॥		
तासां रुदितैर्लपितैः करुणाकुलमानसो मुरारे त्वम् ।		
ताभिः समं प्रवृत्तो यमुनापुळिनेषु काममभिरन्तुम् ॥ ६६४॥		
चन्द्रकरस्यन्दलसत्सुन्दरयमुनातटान्तवीथीषु ।		
गोपीजनोत्तरीयैरापादितसंस्तरो न्यषीदस्त्वम् ॥ ६६५॥		
सुमधुरनर्मालपनैः करसंग्रहणैश्च चुम्बनोल्लासैः ।		
गाढालिङ्गनसङ्गैस्त्वमङ्गनालोकमाकुलीचकृषे ॥ ६६६॥		
वासोहरणदिने यद्वासोहरणं प्रतिश्रुतं तासाम् ।		
तदपि विभो रसविवशस्वान्तानां कान्तसुभ्रुवामदधाः ॥ ६६७॥		
कन्दळितधर्मलेशं कुन्दमृदुस्मेरवक्त्रपाथोजम् ।		
नन्दसुत त्वां त्रिजगत्सुन्दरमुपगूह्य नन्दिता बालाः ॥ ६६८॥		
विरहेष्वङ्गारमयः शृङ्गारमयश्च सङ्गमेऽपि त्वम् ।		
नितरामङ्गारमयस्तत्र पुनः सङ्गमेऽपि चित्रमिदम् ॥ ६६९॥		
राधातुङ्गपयोधरसाधुपरिरम्भलोलुपात्मानम् ।		
आराधये भवन्तं पवनपुराधीश शमय सकलगदान् ॥ ६६१०॥